Ketvirtas akcentologijos seminaras.

Priesaginės darybos vardažodžiai: balsinių priesagų (-*elis, -ė*; -*inis, -ė* ir kt.) vediniai

Literatūra: B. Stundžia. *Bendrinės lietuvių kalbos akcentologija*, 2014, p. 78–96.

A. Kazlauskienė. *Bendrinės lietuvių kalbos akcentologijos pagrindai*, 2012, p. 64–73.

Abu vadovėliai yra internete.

1. Didžioji dalis balsinių priesagų yra kirčiuotos:
2. Jei kirčiuoto skiemens pagrindą sudaro trumpieji balsiai *i, u* arba pailgėję visada tvirtagaliai *a, e*, vardažodžiai kirčiuojami 2-ąja kirčiuote, pvz.: *vaik-ìnas, merg-inà—merg-ìną, ger-ùtis, -ė, berž-ẽlis, liep-ẽlė, mieg-ãlis, -ė* 2;
3. Jei kirčiuoto skiemens pagrindą sudaro ilgieji balsiai arba dvigarsiai, vardažodžiai kirčiuojami arba 1-ąja (tvirtapradė priegaidė), arba 2-ąja (tvirtagalė priegaidė) kirčiuote:
4. tvirtapradę priegaidę ir 1-ąją kirčiuotę paprastai gauna ilgieji priesagos skiemenys, einantys prieš kietuosius priebalsius arba *j*, pvz.: *berž-ýnas*, *kirp-ė́jas, -a*, *šak-ótas, -a* 1...;
5. tvirtagalę priegaidę ir 2-ąją kirčiuotę paprastai gauna ilgieji priesagos skiemenys, einantys prieš minkštuosius priebalsius, pvz.: *tėv-ỹnė, miest-iẽtis, -ė, vilnõnis, -ė* 2 ...

Šį polinkis jums labai naudingas, – padės apsispręsti dėl priesagos priegaidės ir kirčiuotės.

Vis dėlto yra išimčių – apie 10 darių ir daresnių priesagų, kurios „neklauso“ polinkio, jas reikia įsidėmėti, pvz.:

a) -*õvas* (plg. -*õvė*, pagal polinkį) *žiūr-õvas* 2; -*ū̃nas* (plg. -*ū̃nė*, pagal polinkį) *lak-ū̃nas* 2; -*yklà—ỹklą* (plg. -*ỹklė*, pagal polinkį) *mok-yklà—mok-ỹklą* 2 ...;

b) -*ýbė* (plg. -*ýba*, pagal polinkį) *gal-ýbė* 1; *-áitis, -ė*, *virš-áitis, merg-áitė, Antan-áitis, Kupet-áitė* 1; -*óvė* (tai,kas negyva) *tvirtóvė, senóvė* 1...

1. Nekirčiuotų priesagų yra nedaug.
2. Keletas išlaiko pamatinio žodžio kirčio vietą ir priegaidę, vediniai 1-osios kirčiuotės, pvz.: -*iškas, -a* (*põn-iškas, -a* 1, plg. *põnas, kū́n-iškas, -a* 1, plg. *kū́nas*...)...
3. Būrelis priesagų yra sudėtingos, nes su jomis padaryti žodžiai gauna kilnojamąjį kirtį – 3a, 34a ar 3b, 34b kirčiuotes, pvz.: -*inys* (*mok-inỹs--mókinį* 3a, plg. *móko, mókyti; pirk-inỹs--pir̃kinį* 3b, plg. *pir̃kti*). Apie šias priesagas paskaitykite atidžiau, nes kelios ne tik implikuoja vedinio kilnojamąjį kirtį, bet ir tvirtapradės priegaidės pasikeitimą į tvirtagalę, vadinamąją metatoniją, pvz.: -*alas* (*tar̃šk-alas* 3b, plg. *tárška*).

III. Kelios priesagos vienuose vediniuose gauna kirtį, kituose – negauna, ir tai priklauso nuo pamatinių žodžių akcentinių savybių, pvz.: -*inis, -ė*; -*ininkas, -ė* (plg. *darb-ìnis, -ė, darb-iniñkas, -ė* 2 ir *jū́r-inis, -ė, jū́r-ininkas, -ė* 1). Tai senosios kirčiavimo sistemos palikimas.

Užduotys.

1. Pabraukite priesagas, kurių daiktavardžiai yra 2 kirčiuotės.

-ėjas, -ėnas, -ėsis; -iena, -ietis; -yba, -ybė, -ykla, -yklė, -ynas, ynė, -ystė; -ojas, -okas, -oklis; -uoklis, -uolis.

2. Visi kiekvienos priesagos vediniai yra tos pačios kirčiuotės. Sukirčiuokite ir eilučių gale parašykite kirčiuotę.

garbana, strazdana, ragana, liekana, pleiskana, samana, aimana;

mokestis, lūkestis, gailestis, rūpestis;

žiburys, kauburys, duburys, vidurys, sūkurys, gomurys, švyturys;

drebulys, maudulys, snaudulys, graudulys, šviesulys, dusulys;

skambesys, kliedesys, liūdesys, šnabždesys, elgesys, virpesys, žavesys, ūžesys;

dirbinys, leidinys, lydinys, audinys, junginys, taikinys, mokinys, reiškinys, kūrinys.

3. Nustatykite daiktavardžių kirčiuotę ir sukirčiuokite.

Siuvyklą (\_\_), šokėjas (\_\_), draugystė (\_\_), virtuvė (\_\_), skaitovas (\_\_), karalaitė (\_\_), siaubūnas (\_\_), žvalgyba (\_\_), anykštėnas (\_\_),kaunietis (\_\_), obuolienė (\_\_), gyvūnas (\_\_), naujovė (\_\_), gyvybė (\_\_), kiauliena (\_\_), žinovė (\_\_), dejonė (\_\_), lentyna (\_\_), teplionė (\_\_), ąžuolynas (\_\_), seniūnas (\_\_), garsenybė (\_\_), mityba (\_\_), saldainis (\_\_), glamonės (\_\_), pilietis (\_\_), vietovė (\_\_), plėšrūnas (\_\_), trintuvė (\_\_).

4. Nustatykite priesaginių daiktavardžių ir būdvardžių kirčiuotę. Sukirčiuokite tekstą.

Vienas kaimynas (\_\_) papasakojo naujieną (\_\_), kad jo giminaitis (\_\_) vakar buvo išėjęs į medžioklę (\_\_). Prisimenu, kad jo brolėnas (\_\_) Petraitis (\_\_) visada girdavosi esąs tikras drąsuolis (\_\_) ir žvėrių žinovas (\_\_). Tačiau ši medžioklė jam buvo nesėkminga (\_\_).

Tą rytą oras subjuro ir visas beržynas (\_\_) atrodė lyg molynas (\_\_). Greitai tokia purvynė (\_\_) pavirto tikra kankyne (\_\_). Kažkur tolumoje (\_\_) bolavo rugių grožybė (\_\_), žvangėjo žvirblių baidyklė (\_\_). Visą dieną vaikščiojo medžioklis (\_\_) po giružę (\_\_), net apėmė jį snaudulys (\_\_). Kai pradėjo temti, išblėso ir brolėno svajonė (\_\_) sugauti laimikį (\_\_). Tarsi kokia siurbėlė (\_\_) ėmė smelktis širdin abejonė (\_\_) ir liūdesys (\_\_). Staiga praskrido paukštelis (\_\_), tankumyne (\_\_) sukrebždėjo zuikelis (\_\_). „Perkūnas žino! – niršo klajoklis (\_\_). – Šito pelkyno (\_\_) gyvūnija (\_\_) – vien stipenos (\_\_)! Bet aš juk ne piktadarys! Esu ne mazgotė (\_\_), ne varguolis (\_\_) ir ne koks ligonis (\_\_), kad tuščiai bastyčiausi tokiu oru! Jei būčiau koks užsienietis (\_\_), tai mano mitybą (\_\_) nuolat praturtintų karveliai (\_\_). Bet esu paprastas kupiškėnas (\_\_). Tiks šeimynai (\_\_) ir įprasta vakarienė (\_\_). Tikra kvailystė (\_\_)!“ – pagalvojo brolytis (\_\_) ir patraukė namo. Petraitis nenorėjo grįžti namo tuščiomis, tad nupirko vaikams riestainių (\_\_) ir saldainių (\_\_). Štai tokį paistalą (\_\_) man papasakojo kaimynas. Tikras barškalas (\_\_).

5. Nustatykite būdvardžių kirčiuotę ir sukirčiuokite.

Vyriškas (\_\_), smulkmeniška (\_\_); mažutis (\_\_), dailutė (\_\_); žaizdotas (\_\_), rasota (\_\_); jaunėlė (\_\_); dulkėtas (\_\_), žemėta (\_\_); dantyta (\_\_); vakarykštis (\_\_), pernykštė (\_\_); svyruoklis (\_\_), siūbuoklė (\_\_); akmenuotas (\_\_), kalnuota (\_\_); tolokas (\_\_), didoka (\_\_); mieguistas (\_\_); geltonas (\_\_), raudona (\_\_); gerutėlis (\_\_), ankstyvas (\_\_); namiškis (\_\_); nervinga (\_\_); dvejopas (\_\_), trejopa (\_\_).

Alkanas, -a (\_\_), amžinas, -a (\_\_), vilnonis, -ė (\_\_), varganas, -a (\_\_), vienodas, -a (\_\_).

6. Sukirčiuokite žodžių junginius su -*inis, -ė* būdvardžiais.

Kalbinis ginčas; okupacinis laikotarpis; informacine sistema; pradiniu kapitalu; vardiniu ginklu; neakivaizdiniu būdu; strateginis planas; apžvalginius straipsnius; klinikinė mirtis; nacionalinė valiuta; akademinius straipsnius; atominė elektrinė; gelžbetoninis pastatas; milimetrinis skirtumas; savaitinis renginys; žieminiu paltu; asmeninis sekretorius; brūkšninis kodas; garinė pirtis; vestuvinis žiedas; didmeninė prekyba; milijoninis miestas; žaislinis pistoletas; rajoniniu keliu; daiktinis įrodymas; arbatiniu šaukšteliu; garsinius signalus; kelioninis krepšys; miltinius blynus; vanilinis cukrus; išorinės aplinkybės; stebuklinė pasaka; dabartinis vadovas; organizacinis komitetas; kryžminė apklausa; motorine valtimi; medžiokliniai šautuvai; plytinis namas; naktinius pašnekesius; izoliacinė medžiaga; reprezentacinis leidinys; pagalbinis prietaisas; operacinis stalas; valandinius įkainius; vestuvinė suknelė; spalvines detales; arbatinis šaukštelis; lakštiniai makaronai; centrinius rūmus.

7. Po kiekvieno žodžio parašykite ir sukirčiuokite išvestinius daiktavardžius su priesaga -*ininkas*.

Žvalgýboms, derýboms, kalbóms, farmãcijoms, pradžióms, sli̇̀dėms, bal̃dams, maldóms, valandóms, sõdams, apžvalgóms, talkóms, ū́kiams, šali̇̀ms, sapnáms, tárpams, dvaráms, aušróms, dvãsioms, téisėms, tautóms.